<classify> Kikosi cha Yanga kilirejea juzi kutoka Zimbabwe kilikokwenda kucheza mchezo wa Kombe la Shirikisho dhidi ya FC Platinum na kufuzu hatua ya 16 bora Afrika baada ya kuwatoa wapinzani hao kwa jumla ya mabao 5-2.Katika mchezo wa kwanza uliochezwa kwenye Uwanja wa Taifa, Yanga waliifunga FC Platinum mabao 5-1, na ule wa ugenini kwenye Uwanja wa Mandava nje ya mji wa Bulawayo, Jumamosi iliyopita, Yanga walifungwa bao 1-0.Kwa matokeo hayo, Yanga itacheza na Etoile Sportive du Sahel ya Tunisia katika hatua inayofuata katika mechi itakayochezwa Aprili 18, mwaka huu kwenye Uwanja wa Taifa, Dar es Salaam. Watarudiana Mei mosi mjini Sahel.Aidha, ratiba ya Kombe la Shirikisho inaonesha kuwa mbali ya Yanga dhidi ya ES Sahel, timu nyingine zitakazoumana katika hatua ya 16 bora ni Onze Createurs ya Mali dhidi ya ASEC Mimosas ya Ivory Coast, Djoliba ya Mali itaikabili Accra Hearts of Oak ya Ghana na ASO Chlef ya Algeria itacheza na Club Africain ya Tunisia.Mechi nyingine ni Warri ya Nigeria itakuwa na kibarua dhidi ya MK Etacheite ya Jamhuri ya Kidemokrasia ya Congo DRC, Zamalek ya Misri na FUS Rabat ya Morocco, CF Mounana ya Gabon dhidi ya Orlando Pirates ya Afrika Kusini na Royal Leopards ya Swaziland itacheza na Vita Club ya DRC.Akizungumza na gazeti hili jana, Kocha Msaidizi wa Yanga, Charles Boniface Mkwasa alisema sasa kazi imeanza upya, kwani tayari walianza mazoezi jana na wachezaji wote wako salama kwa mchezo huo wa kesho.Baada ya kufanya vizuri katika mchezo wetu wa kimataifa tunategemea kuendeleza ushindi, leo jana watafanya mazoezi na kesho leo asubuhi kwa ajili ya kujiimarisha, alisema Mkwasa.Kocha huyo alisema Coastal Union ni timu ngumu kwa vile ina vijana wengi wenye nguvu ambao wanajituma, hivyo wanajipanga kuwadhibiti wapinzani hao kuondoka na ushindi mkubwa.Mkwasa alisema jambo la muhimu katika mchezo huo ni kuhakikisha pointi tatu zinabakia kwao. Katika mchezo wa mzunguko wa kwanza, Yanga iliifunga Coastal bao 1-0 kwenye Uwanja wa Mkwakwani, Tanga.Hata hivyo, wakati Yanga wakifanya maandalizi ya mchezo wa kesho, Kocha wa Coastal Union, Jamhuri Kihwelo Julio alisema hawachezi na Yanga wanajiandaa kwa mchezo dhidi ya JKT Ruvu.Akizungumza na gazeti hili jana, Julio alisema hawana mchezo na Yanga kesho kisha alikata simu. Lakini alizungumzia mchezo dhidi ya Tanzania Prison waliofungwa bao 1-0 nyumbani Mkwakwani, akisema kupoteza mchezo huo sio kwamba wapo chini ya kiwango isipokuwa wenzao walitumia nafasi waliyopata vizuri.Julio alisema jambo la msingi hawataangalia walipofungwa kwani wanaendelea kutazama ni wapi walikosea na kujipanga zaidi kwa mchezo ujao dhidi ya JKT Ruvu.Tulipoteza mchezo dhidi ya Tanzania Priosons, lakini tunaendelea kujiimarisha kuhakikisha tunatatua matatizo yaliyopo kwa ajili ya kufanya vizuri katika michezo yetu ijayo, alisema beki huyo wa zamani wa Simba.  <topic>: MICHEZO 